Babu kudin sata a dukiyata – Isa Yuguda
By Ahmed Mohammed, Bauchi | Publish Date: May 18 2018 2:00AM
Tsohon Gwamnan Jihar Bauchi Malam Isa Yuguda
Tsohon Gwamnan Jihar Bauchi Mallam Isa Yuguda ya bayyana aniyarsa ta tsayawa takarar kujerar Sanatan Bauchi ta Kudu. Da yake amsa tambayoyin manema labarai a Bauchi bayan ya bayyana aniyarsa ta tsayawa takara, tsohon gwamnan ya fayyace manufofinsa ya kuma bayyana cewa lokacin da yake gwamna bai sanya dukiyar haramun ba a cikin arzikinsa. Ga yadda hirar ta kasance:
Ranka ya dade me ya sa kake neman takarar kujerar Sanatan Bauchi ta Kudu ganin cewa a baya ka nema?
Allah Ya jikan Sanata Mallam Ali Wakili, kuma Allah Ya gafarta masa. Ina tabbatar muku da cewa na san ana ta kiraye-kirayen cewa in fito neman takarar kujerar sanata a 2019, kuma har cikin zuciyata ina da yakini da Mallam Ali Wakili yana raye kuma ya zo ya sameni a matsayin wansa ya ce min zai tsaya takarar sanata, da ba zan yi takara da shi ba, a zaben 2015 ma kaddara ce, amma na yi wa mutane bayani cewa ba zanyi takarar sanata ba suka ki, wato ‘yan siyasa ne wadanda dama yawancinsu zukatansu bai da kyau, yau kana gani yawancinsu bana tare dasu, su suka cika min takardar takara suka yi komai, ban taba fita yakin neman zabe na ce ina neman sanata ba, amma kaddara ta ubangiji Ya dauki ran Mallam Ali Wakili, yau inda yana da rai kamar yadda na fada 2019 ba zan yi takara da shi ba ko yaya aka yi don kani yake a wajena. Wannan dangantaka ba karya bace kuma dattako ya nuna cewa bai kamata abin duniya ya shiga tsakaninka da kaninka ba.
Amma fitowa yanzu da na yi babu wanda nake ganisa kaman shi kanine a gareni da ba zan yi takara da shi ba, na biyu kuma fitowar al’umma gaba daya suka nuna cewa in fito in tsaya, Ni dai inda so nane, da ba zan nemi kujerar sanata ba.
Dalili na kuwa shi ne akwai mutane da yawa da suka cancanta kuma za su iya tsayawa takara har ma wasu daga ciki na iya nuna kwazo fiye da ni wajen bada gudummawa a Majalisar Dattawa, amma a gaskiya al’ummar Bauchi ta Kudu sun yi ta yin kira gareni suna rokona da inzo in nemi wannan kujera. Na tambayesu dalili suka shaida mini cewa su dai suna bukatata domin idan ba na rike da mukami na siyasa to akwai abubwa na rashin adalci da za a ta yi musu kuma masu musu rashin adalcin nan ba abin da za a musu. Ka ga yau idan talaka manomi da mata da masu hannu da shuni da masana da malamai a kauyuka da birane na cikin mazabar Bauchi ta Kudu, suka fito suka ce su dai ni sukeso in fito in musu takara, yaya zanyi? dole ne na yanke shawara cewa zan tsaya domin abin da jama’a suka taru suka kira, wannan kiran na ubangiji ne. Dole na amsa dominn ina ji idan na je Majalisar Dattawan zan iya taimakawa.
Jam’iyyar da kake ciki yanzu mutane na gani sabuwa ce, ko yaya kake ganin karbuwarta?
Wannan ai mai sauki ne a wajen ubangiji. Allah ne mai bada mulki ga wanda Ya so. Ko kun manta ne a 2007, ANPP duk da tana da gwamnati a Borno da Kano ai ba saninta aka yi a Bauchi ba, don kansila guda daya kawai suke da shi, Allah da ikonSa daga fitowana lokacin ma wata uku na yi ina yakin neman zabe, a watan Janairu na 2007 na shiga Jamiyyar ANPP amma Allah Ya bani iko na yi nasara. To a wannan lokaci da ina ji hanyoyin sadarwa sun fi yawa ba kamar shekarar 2007 ba kuma yanzu mutane sun fi fahimta da fasaha, da kuma sanin yadda ake yin kuri’a da kuma ajiye katin zabe, ina tabbatar maka da cewa wannan ba damuwa ne wajen talakanmu ba, ina jam’iyyar Mallam Isa za su nema, don Mallam Isa suke so ba jami’yyar ba.
Wasu na zargin kun tara abin duniya ta kowace hanya lokacin da kuke mulki?
Allah Ya yi mini alfarma da yawa, Na yi aiki a banki har na yi aiki tukuru na gudanar da bankin kasuwanci na kuma gudanar da babban bankin hada hadar kudade, kuma duka wadannan bankuna biyu din shugabantarsu na yi a matsayin Manajin Darekta, wanda kusan na kai na kure inda ma’aikacin banki zai kai a mukami a bankunan kasuwanci, haka kuma ina matashi dan shekara 42 aka nada ni minista na yi aiki na shekara shida. Na rike wannan mukami sau biyu na minista, na yi aiki a ma’akatar sufuri na kuma yi aiki a ma’aikatar zirga zirgan jiragen sama. Kuma an zabe ni gwamna na yi shekara takwas. Ka ga sai ince maka na shafe shekara 12 ina ayyukan mulki, shekara ta 2015 lokacin ya dace da cewa nima na cika shekaru 60 ina aiki wa kasar nan, a gaskiya yadda na cika wadannan shekaru ya kamata ne a ce na yi ritaya na kimtsa yadda ya kamata in karasa rayuwata, mutane da yawa suna zargin cewa mu gwamnoni mun saci kudi mun ci amanar al’umma, amma yau bari in shaida muku lokacin da na sauka daga kujerar gwamnan Jihar Bauchi ban mallaki sama da Naira miliyan 20 ba. Ni ban saci kudin kowa ba, ba kudin sata a dukiyata. Yau in da a ce ina da kudin sata a dukiyata da hukumar EFCC ta kamani.
Me za ka ce game da dubban jama’a da suka taru don tarbarka da ka zo Bauchi?
Gaskiya yana da wuya in samu kalmar da zan iya bayyana lamarin ba don ban yi zaton zan samu dubban jama’a su fito domin su tarbe ni ba, sai gashi na ga mutane suna tafiya a kasa har sama da tsawon kilomita biyar zuwa gidana daga wajen da na bayyana niyyata ta tsayawa takara.
Domin yawan jama’a, dole wani lokaci sai na fito daga na dagawa mutane hannu in ba haka ba ba ma zan samu hanyar da zan wuce ba, wannan alama ce ta kauna da ke tsakanina da al’ummar Jihar Bauchi, kuma abin ya zama kamar ya fi na shekara ta 2007, ina godiya wa Allah, ina kuma godiya ga al’ummar Bauchi saboda soyayyar da suke nuna mini.
Me al’ummar mazabar Bauchi ta Kudu za su yi tsammani za ka musu idan suka zabeka sanata?
Abin da jama’a za su yi tsammani gani shi ne adalci da daidata al’umma da samun ci gaba da karuwar zaman lafiya da kwanciyar hankli, z akuma su sami ‘yancin gudanar da ayyukansu da ibadunsu da mu’amalarsu, kamar yadda yake a kundin tsarin mulkin Najeriya kuma zan yi kokari in jawo masu zuba jari musamman a wuraren da suke da albarkatun da za a iya zuba jari a samu riba da cigaba saboda su masu zuba jari za su zo su zuba jarin su ne kawai, in sun ga inda za su ci riba, mu kuwa muna da dimbin albarkatun da za a zuba jari a samu riba a Jihar Bauchi, kuma na yi imani da cewa idan muka yi wa al’ummarmu haka, za su fita daga cikin talauci.
Wace shawara za ka bai wa masoyanka?
Zan shawarcesu da suka jajircewa su ilmantar da jama’a muhimmancin mallakar katin zabe da muhimmancin fitowa domin kada kuri’a, kuma ina rokonsu da su zauna lafiya da kowa su bi dokokin kasa, kuma ina rokonsu da su ci gaba da neman gaskiya da adalci da daidato wa kansu da kuma sauran al’umma baki daya.